b'\n_START_ARTICLE_\nEn gal gal verden\n_START_PARAGRAPH_\nEn gal gal verden var et m\xc3\xa5nedsmagasin som ble utgitt av Aller-gruppen fra 1993 til 1996._NEWLINE_Bladet bestod av to typer artikler: Halvparten var kuriosa-saker om for eksempel uvanlige rekordfors\xc3\xb8k, ekstreme samlinger eller sjeldne sykdommer. Disse artiklene var alltid trykket i farger. De artiklene bladet nok huskes best for, og som alltid var forsidesaker, var sensasjonelle og fullstendig oppdiktede nyheter om overnaturlige fenomener av forskjellige slag, deriblant romvesener, monstre og sp\xc3\xb8kelser. Disse artiklene var kj\xc3\xb8pt inn fra det amerikanske bladet Weekly World News, skrevet i en dels dokumentarisk, dels humoristisk tone og gjengitt i sort-hvitt, ofte illustrert med manipulerte fotografier. P\xc3\xa5 denne tiden var det man i dag ville kalt \xc2\xabmockumentary\xc2\xbb uvanlig i norsk presse, og bladet ble til \xc3\xa5 begynne med kritisert for \xc3\xa5 ikke oppgi klart og tydelig at artiklene ikke var sanne. Bladet ble nedlagt i januar 1996, etter totalt 28 numre, p\xc3\xa5 grunn av lave salgstall._NEWLINE_Bladet var basert p\xc3\xa5 det svenske bladet En ding ding v\xc3\xa4rld som kom ut fra 1992 til 2000. Det ble i samme tidsrom gitt ut en dansk utgave ved navn En sk\xc3\xb8r sk\xc3\xb8r verden.'